**Önk/233-1/2019**

Csongrád Városi Önkormányzata Képviselő-testületének ***2019. november 21-én*** (csütörtökön) ***15.00*** órai kezdettel megtartott ***Közmeghallgatásról*** készült jegyzőkönyve.

**Napirend:**

1./ A lakosság közérdekű kérdései, bejelentései.

Önk/233-1/2019.

**J e g y z ő k ö n y v .**

Készült Csongrád Város Önkormányzata Képviselő-testületének **2019. november 21-én** *(csütörtökön),* **15.00** **órai** kezdettel megtartott ***közmeghallgatásáról.***

**Az ülés helye:** a Városháza díszterme

**Jelen vannak:** Bedő Tamás polgármester, Cseri Gábor alpolgármester, Gyovai Gáspár alpolgármester, Bartókné Vincze Zsuzsanna, Gyovai Zsolt, Dr. Kádár László Levente, Laczkó Zsolt, Máté Attila, Murányi László, Nagypál Sándor és Dr. Somogyi Árpád, Dr. Törőcsik Attila képviselők, *összesen 12-en,*

Dr. Szubally Brúnó, a Csongrádi Járási Hivatal vezetője, Kun József r. alezredes, mb. városi rendőrkapitány, Kajtár István c. tű. alezredes, a Csongrádi Hivatásos Tűzoltóság Parancsnoka, Mihály Sándor, a Roma Nemzetiségi Önkormányzat elnöke

Dr. Juhász László jegyző, Dr. Kádár Judit aljegyző, Vinczéné Dudás Katalin, a szociális és lakásügyi csoport vezetője

Komlósi Mihály, a Városellátó Intézmény vezetője, Pintér Józsefné, a Gazdasági Ellátó Szervezet vezetője, Lantos Sándor, a Csongrádi Közmű Szolgáltató Kft. ügyvezetője, Tóth Irén, a Dr. Szarka Ödön Egyesített Egészségügyi és Szociális Intézmény igazgatója, az Egészségügyi és Szociális Bizottság nem képviselő tagja, Dr. Hörömpöliné Víkor Katalin, a Csongrádi Művelődési Központ és Városi Galéria mb. vezetője, Illés Péter, a Csongrádi Információs Központ Csemegi Károly Könyvtár és Tari László Múzeum igazgatója, Ézsiás László könyvvizsgáló, Donka Ferencné, a Városi Televízió ügyvezetője, Majzik Attila, a Délmagyarország c. újság tudósítója.

Tóth Béla, Losoncziné Szentandrási Erzsébet és Dr. Gulyás Lajos „PRO URBE – CSONGRÁD” kitüntetettek.

továbbá a lakosság részéről 5 fő.

Bedő Tamás polgármester: Tisztelettel köszönti a közmeghallgatáson megjelent csongrádi állampolgárokat, a képviselő-testület tagjait, az intézmények és szervezetek vezetőit, valamint a jelenlévő „PRO-URBE díszpolgári címmel kitüntetett vendégeket.

Tájékoztatja a jelenlévőket, hogy az önkormányzati törvény **54. §-a** szerint „A képviselő-testület évente legalább egyszer, előre meghirdetett közmeghallgatást tart, amelyen a helyi lakosság és a helyben érdekelt szervezetek képviselői a helyi közügyeket érintő kérdéseket és javaslatot tehetnek.”

2

A közmeghallgatás lényege, hogy az önkormányzati képviselők közvetlen a lakosságtól kapják meg az információkat.

Tájékoztatásként közli, hogy felszólalási jegyet lehetett kitölteni, kéri, hogy azon a név és a pontos cím szerepeljen, továbbá volt, aki írásban küldte el a felszólási szándékát különböző témákra vonatozóan. Közli, hogy 3-5 percben bárki elmondhatja a problémáját, felvetését észrevételét a közmeghallgatás keretében. Elmondja, hogy amire tudnak, arra rögtön helyben válaszolnak, amire nem, az 15 napon belül írásban megválaszolásra kerül.

Írásban három felvetés érkezett.

* Az első a Dózsa György téri üzletek nevében érkezett. A levél lényege, hogy a Dózsa Gy. téren található üzletek kifogásolják, hogy sokan ott parkolnak le autójukkal és busszal mennek dolgozni. Így az üzletek működéséhez szükséges parkolók nem állnak rendelkezésre és ehhez kérnek segítséget. Ezt a kérdést napirendre fogják tűzni, valóban a parkolóhelyek száma azon a területen kevés.
* Mizere Ilona csongrádi lakos, a Fő utcai kerékpárút állapotáról és a megnövekedett gépjármű forgalommal kapcsolatos levelében alapvetően pont azokat a kritikus kereszteződéseket említi meg, amelyekkel évek óta foglalkozik mind a testület, mind a rendőrség.

Elég modern és jó javaslatai vannak a pl. a megvilágításokkal kapcsolatban.

* Érkezett még egy levél, Kacziba Margit Szegfű utcai lakostól, akinek a panasza inkább birtokvédelmi jellegű, úgyhogy továbbítja az illetékes önkormányzati osztálynak.

Bedő Tamás: Közli, hogy más írásbeli anyag nem érkezett be. Dr. Gulyás Lajos, Díszpolgár kíván hozzászólni közművelődés, út, járda, csatorna és idegenforgalmi témában.

Dr. Gulyás Lajos Csongrád, Hunyadi tér 10. sz. alatti lakos:

Nehéz számára elfogulatlanul beszélnie ebben a házban, miután ő már elmúlt 90 éves, és ezen Városháza építésének kezdetét is látta. Az építő Csókássy Ferencet és Piroska Jánost is ismerte, sőt még a város legnagyobb formátumú, orvos egyénisége az édesapja is dolgozott itt a Városházán. A régmúlthoz tartozik az, hogy a 30-as években Csongrád lakossága 26.600 fő volt. A mai lakosságszám 14.000 fő, de ebből is sokan eljárnak dolgozni. A lakosságfogyás megállítását nagy feladatnak tartja. Ezzel szemben mikor 1957-ben Kecskemétre került, ott 78.000 fő körül volt a lakosságszám. Ma 110.000 fő felett van a lakosságszám. Mi történt? Új gyárak, üzemek épültek, új munkahelyek alakultak. Közlekedési gócpontról van szó, a környező településekről is beköltöznek. Sajnos Csongrád nem tudja bevonzani a Tiszazug községeit, pl. a vashíd hiánya, katasztrofális útviszonyok, miatt. Csongrádon kb. a 70-es évektől megindult a fejlődés. Nagy városokat megelőző ágazatokat emel ki, mint orvosi, mint művelődési és kultúra.

3

A Művelődési Központ munkájában rengeteg alcsoport van, pl. tánccsoport, színjátszók, városi rendezvények, nyugdíjas klubok, stb. A régi galéria, a levéltár, múzeum, könyvtár is, még a felsorolásba tartozik. Örül annak, hogy négy országos, sőt Európa hírű szobrászművész munkahelye és otthona is Csongrád. A festészet és szobrászat is kimagasló a városban. A városi fürdő felújítása utáni megnyitása, fejlesztette a vízilabda és vízi sportot, de a Holt- Tiszán lévő vízi evezős sport is beindult.

Bedő Tamás polgármestersége alatt a város földes utjait felváltották az aszfaltozások és ez minőségi változást hozott a közlekedők életében.

Azt vallja, hogy Csongrád a fák és vizek városa, örül a bökényi zöld város sikerének, reméli, hogy a Fő utca és a gimnázium környékén megmaradnak az ép fák. Viszont meg kell vizsgálni a dolgok másik oldalát is. Külföldön sohasem látott olyat, mint Csongrádon, hogy jellegzetes épületeket eltakarják a magas fák, burjánzó bokrok. Örül a nagy fáknak, de a látványt jó lenne egy kicsit még vonzóbbá tenni. Az I. világháborús szobor felé néznek, akkor kevésbé látják a jellegzetes főtéri három épületet. Félő, hogy hamarosan a bokrok és a borostyán be fogja nőni az I. és II. világháborús emlékművet, a Kossuth szobrot, a Tisza szobrot. Talán nem fognak ezek úgy járni, mint az elbújt Szentháromság szobor. Az idegen azt szeretné látni, fotózni, ami jól látható, feltűnő. Ilyen a Szent István lovas szobor, a Kubikus szobor a két Szent Kristóf szobor, az Életfa, az Országzászló, az ellopott harang, a Bélcsavarodás szobor, a Művésztelep munkái. Tudomásul kell venni, hogy néhány terebélyessé nőtt fa és bokor túlnőtt a szerepkörén. A megoldás a fákkal és növényekkel foglalkozó szakemberek kezében van, természetesen kompromisszumokkal.

Kiskunfélegyháznak és Szentesnek dupla annyi lakosa van, mint Csongrádnak, de nincs nekik idegenforgalmi vonzerejük. Ezt kellene maximálisan kihasználni, sokkal jobban meg kellene mutatni a várost. Miért nem szerepel hangsúlyosabban különböző médiákban a város. Nagyobb propagandát, ismertséget kellene teremteni ez ügyben. A nyári tartózkodásuk alatt többen kifogásolták a Tourinform Iroda szombati zárva tartását azok, aki csak egy útbaigazításért vagy várostérképért nyitottak volna be. Nincs mindenkinek okos telefonja. Legalább szezonálisan át kellene gondolni a nyitvatartást, mivel a legtöbb idegen péntek este érkezik és szombaton keresi a Tourinform irodát.

Örömmel látja, hogy hívogató szép új táblák vannak a körforgalom és a Fő utcán a Körös-torokról. Ha már a városba értek a turisták ők már tudják, hogy hova kell menni, ezért hasznosabb lenne jóval előbbre kitenni, mint más város is teszi. Javasolja, hogy a reklámtáblákat a Félegyházi útra tegyék ki. A táblákon szerepelhetne, hogy nyáron Körös-torok, egész évben termál gyógymedencék és 50 méteres uszoda.

Nagy divat a retro. Ennek jegyében megemlíti, hogy régen a Tiszai hajózás központja Csongrádon volt. Naivnak tűnik a kérdése, de lehetne-e újra Csongrádra hajóval érkezni. Akár Szegedről vagy Szolnokról, ezzel is elő lehetne segíteni a turizmust.

4

Ez évben kétszer is ment az Ózon tv-ben Madártávlatból című sorozatban Csongrád megye is. Felbuzdulva várta, hogy Csongrád várost is bemutatják. Nagyon csalódott, a Tiszából, csak a Körös-toroki homokot mutatta – nem szezonban forgatták a filmet – valamint egy rövid részt az óvárosról. Beszéltek a kubikusokról is, de a híres szobrot már nem mutatták be, sőt a fahidat a főteret sem mutatták be. Ellenben percekig beszélt a szentesi városháza történetéről és többször mutatta a város két központi terének épületeit. Valami baj van a városmarketinggel, pedig zsúfoltak a Körös-toroki napok is, és a nyári rendezvények is. Kiváló informatikai szakemberek vannak, talán tudnának ezen segíteni. Még a vendéglátó egységek se teszik nyilvánossá magukat. A turisták nem találtak meg a Bohém kávéházat, mivel egyetlen cégér sincs kitéve évek óta. Az interneten megtalálták ugyan, ami csak az étterem létét mutatta, de a helyszínt nem. Nem csak a turisták, de sokáig maga sem tudta, hogy a Kert vendéglő épületében szálloda is van. Kellene a Fő utcára egy tájékoztatót kitenni. Sokszor a láttatás hiánya jellemző a városra, pl. a Csuka csárdát 30 éve még lehetett látni az útról, mint pedig a Holt-Tisza felől, mára eltűnőben van a szép látvány.

Gratulál a Körös-toroki átfogó rendezéshez, ez idegenforgalmi csúcs, a rendezvényeivel együtt és nélküle is. Több ismerőse is jelezte, miszerint nem méltó a csodálatos helyhez, ez a rendkívül elhanyagolt az autókat tönkretevő, útnak nem nevezhető förmedvény, ami a parkolóhoz vezet. Ez elveszi a kedvet a strandolástól. Mindez a gát, folyó felöli oldalára vonatkozik és sürgős beavatkozást igényel.

Örül a Körös-toroki kilátónak, 89 évesen még felmászott rá. Gyönyörű a látvány a Körös felé, sajnos nem úgy a város felé. Az északra néző látóteret lefogja egy magas fa. Megoldást kellene erre találni.

Az állandóan gyarapodó gépjárművek miatt gond lesz a parkolással. Úgy tudja, hogy terv van a Csemegi utca és bíróság épülete közti körforgalommá alakítására. Örül annak, hogy a művelődési ház felől lévő kevés parkolót, észak felé - a fákat kímélve - bővítették, de ezt folytatni kellene ugyan úgy észak felé, sőt a Jókai utca sarkára is szükség lenne a bővítésre.

Véleménye szerint a Bokros városrész közelében lévő Holt-Tisza nincs kihasználva, valamikor itt horgászni is lehetett. Idegenforgalmi jelentősége lehetne ennek a területnek.

Az eddig felsoroltak mellett másik fő projektnek a több munkaerőt idevonzó beruházások szervezését tartja. Vajon miért zsugorodott össze a korábban jól működő Tisza Bútorgyár? Miért ment tönkre a Fűtőber, Mirköz, Kenyérgyár, Malom, stb. Megszűnt a kihelyezett belgyógyászai osztály, de a szülőotthon is. A felsorolt gyárak utódüzemei felaprózódtak és lényegesen kevesebb munkaerőt foglalkoztattak.

Lakásság szám csökkenésének megállításának kulcsa a beruházások által történő munkahelyteremtésben van. Örömmel olvasta, hogy Kína felfedezte Csongrádot és szándékozik ide telepíteni valamilyen gyárat. Reméli, hogy ez majd idevonzza a többi beruházót is. Bőven van hely az Ipari Park területén is, de déli irányban is.

5

Úgy gondolja, hogy fáradhatatlanul kell lobbizni a beruházásokért, de a fürdő példája bátorító. Ha felfedezik a szép fekvésű várost mások is, vonzani fogja őket és a lakásárak is emelkedni fognak. Úgy látja, hogy a város ez ügyben mindent megtesz. Bedő Tamás személyében olyan polgármester ismert meg, akinek fontos a város fejlődése, aki minden témában frappáns lényegre törő tettekkel áll elő. Ezen felül elengedhetetlen az önkormányzat és a többi dolgozó összefogása a nemes cél érdekében.

Megköszöni, hogy meghallgatták.

Bedő Tamás: Megköszöni Dr. Gulyás Lajos főorvos úr gondolatait. Azzal mindenki egyetért, hogy a kultúra olyan dolog itt Csongrádon, amit mindenképpen fejleszteni kell, de véleménye szerint más településekhez képest sokkal erősebb a város ezen területen.

Losoncziné Szentandrási Erzsébet Csongrád, Hársfa u. 130. szám alatti lakos:

A következő öt évre eredményes munkát és szép sikereket kíván a Képviselő-testületnek.

Ebben a városban mindenki tudja, hogy példaértékűen kerülnek a szobrok és emléktáblák elé a megemlékezés virágai, koszorúi, ünnepnapokon, emléknapokon. Megkérdezi, hogy miért nem érdemel meg állam és egyházalapító Szent királyunk augusztus 20-án egy koszorút az önkormányzattól. Ne értsék félre, nem személyeskedni akar. Azért említi meg az önkormányzatot, mert ha az önkormányzat koszorúz, akkor más is fog. Ezen a kérdésen ő sokat gondolkodott. Talán a hely frekventáltsága miatt nem került oda eddig koszorú. A városháza és a gimnázium előtt is sokan járnak, mégis oda kerülnek a megemlékezés koszorúi. Augusztus 20-ra már a nyári programoknak is vége, felszabadul a tér. Közel 20 év alatt néhányszor próbálkozott, az ünnepségek végén tett néhány szál virágot a talapzathoz. Akik ismerik, tudomásul vették, akik nem ismerték őt, megmosolyogták. Senki nem követte a példáját. Ő nem tudott hagyományt teremteni, pedig nagyon jó lenne.

Találkozott egy ismerőssel és mondta, hogy feltétlen mondja el, a Muskátli utcai lakók kérését. Az illetékesek figyeljenek oda, hogy a szelektív hulladékgyűjtő kukákat sűrűbben ürítsék. Most mind a négy gyűjtő tele van.

Bedő Tamás: Megtalálják a kereteit a Szent István napi megemlékezés kibővítésének koszorúzással. Jövőre el fognak helyezni koszorút a Szenti István szobor talapzatán.

Józsa Ferenc Csongrád, Erzsébet utca 6. szám alatti lakos:

Tudja, hogy a városnak van egy főkertésze, de nem tudja azt, hogy miért kap fizetést. A város nagy parkjában a Fő utcán és más területen, a fák állapota nincs felülvizsgálva, azt is lehet mondani, hogy életveszélyesek. A nagy parkban kb. 2-3 cm-es vastag fa íveli át a járdát, teljesen el van korhadva, tehát bármikor leszakadhat. Ez jellemző a város számos részén is. Ezeket a fákat jó lenne átvizsgálni.

6

A nagy park locsoló berendezése. Már lakossági fórumon említette ezt a témát, polgármester úr ott volt. Miért nem figyelnek, óvják jobban ezeket a locsoló berendezéseket? Annak idején sok pénzt költöttek rá, használva nem nagyon voltak. Most azt lehet látni, hogy túlnyomó része eltűnt, ami még megmaradt azokat valakik felakasztják a fákra.

A közművek vezetékezésével kapcsolatban elmondja (internet, telefon, stb.) ezek helyreállítása gyalázatos módon történik. Szintén erre a feladatra is felelőst kell találni, hogy követelje meg, hogy tisztességesen állítsák helyre ezeket.

A Dózsa Gy. téri parkkal szembeni üzletsor előtti járdarészt keresztezi a Kert vendéglő bejáratához vezető út. Nem is olyan rég volt ott egy baleset, a Kert vendéglőből hajtott ki egy gépjármű az útra és elütött egy járdán közlekedőt. A rendőrség megállapította, hogy hivatalosan a gépjárműnek van elsőbbsége, aki a vendéglő felöl kijön. Tehát a gyalogosnak kellett volna elsőbbséget adni. Legalább tegyen meg annyit a város, hogy arra a kis szakaszra egy zebrát fessen fel.

Gyulyás doktor úr említette már az idegenforgalmat, de ugyan az vonatkozik a Galériára is. Ezeknek a nyitvatartása nem megfelelő, mivel abba az időszakokba, amikor nyitva kellene lenni, akkor zárva vannak. Az emberek hétvégén, munkaszüneti napokon érnek rá, munkaidő utáni nyitvatartást kellene elrendelni.

Fürdővel kapcsolatban megkérdezi, - Dr. Somogyi Árpádnak címezi – mi az a meleg víz hőfok, ami megengedett egy gyógyvíznél. A csongrádi gyógyfürdőnél a külső meleg vizes gyógymedence állandóan nagyon meleg vízzel van megtöltve ez 38 C0, de ez nem annyi, többször megmérte ez 40 C0 is szokott lenni. Az emberek nem mennek bele a medencébe, üres a medence. A két úszómester azt szokta mondani, hogy az a jó, ha meleg a víz.

Hasonló a helyzet a gyógykezelésekkel kapcsolatban is. Érdekes módon Csongrád populációja is ugyan olyan, mint más környező városokban, ahol sok a beteg a rehabilitáción, masszásokon. Itt Csongrádon azt lehet látni, hogy állandóan szabad a személyzet, akik a kezeléseket végzik. Tehát nincsenek kihasználva a lehetőségek.

Bedő Tamás: Megköszöni a hozzászólást, írásban választ kap a felvetéseire.

Tóth Béla: Gyökér utca hátsó része teljesen sötét a bökényalji útig, ott van egy lámpatartó oszlop a fák alatt, soha sem világított. Mellette most dőlt ki egy oszlop, senki nem volt ott. Akkor szólt képviselő úrnak, aki mondta, hogy ő is szólt az önkormányzatnak. Azóta eltelt 5 hét még mindig nem történt semmi. Ez egy életveszélyes állapot. Utána kijött a Városellátó és megállapították, hogy ez áram alatt van, életveszélyes. Szépen feltették a fal mellé, hogy az áramszolgáltató majd intézi a továbbiakat. Pár hét után megjelent az áramszolgáltató. Nem kapott arra választ, hogy ki volt az a „zseni”, aki puhafából készíti a villanyoszlopokat. Puhafából sem szabad ilyet csinálni. Ezek az oszlopok tűzifából vannak idetéve és bármikor kidőlhetnek. Ki ennek a felelőse?

7

A belvárosban mindig feketére mázolták ezeket az oszlopokat. Most az egyik világos barna, a másik fekete. Ezt egységesre kellene tenni. Népművészeti városrész, ilyen nincs máshol az országba. A Tisza, a kubikusok, a halászok és ott van ez a sok ordenáré villanyoszlop. Az egyikbe kék fényű lámpa van, a másikban vörös fényű, egységes világítást kell kialakítani. A múltkor Pesterzsébeten járt, az összes lámpatartón egy hatalmas virágcsokor volt, gyönyörűek voltak.

Körforgóval kapcsolatban elmondja, hogy véleménye szerint igen ízléstelen ez a „Csongrád” felírat. Minden hülyeséget le kell utánozni. Mindenféle vizuális, esztétikai törvénynek ellentmond. Nem érti ezeket a dolgokat.

A múltkor 18 óráig áramszünet volt a belvárosban. Kicseréltek egy villanyoszlopot a szomszédja előtt. A régi fa villanyoszlopot cserélték ki betonra. Hatalmas gödröt ástak. Véleménye szerint nem igazán értettek ezek az emberek a munkájukhoz, így 16 óráig volt az áramszünet meghirdetve, de 18 órakor még nem volt áram. Ki ezért a felelős? Hogy lehet ilyet csinálni a lakossággal?

Vigyázni kellene a belvárosra, egységet és rendet kell teremteni.

Bedő Tamás: A belvárosba most fejeződtek be a nádazások és tervbe van véve a következő évre a házak nádtetőjének a felújítása. A lámpaoszlop kérdésben is lépések lesznek, kérik, hogy jobb minőségű anyagból legyen. Úgy tudja, hogy a betonoszlopok, amelyek a távvezetékek és távközlépi kábelek miatt raktak, azok egy részét már vissza is cserélték faoszlopra, mivel a belvárosba nem lehet betonoszlopot elhelyezni.

*A közmeghallgatáson elhangzottakat a 2252. számú hangszalag A.) oldal438-tól végig és B.) oldal 001-től 405-ig tartalmazza.*

További hozzászólás nem lévén Bedő Tamás polgármester megköszöni mindenki jelenlétét és a közmeghallgatást 15,45 órakor lezárja.

 K.m.f.

 Bedő Tamás Dr. Juhász László

 polgármester jegyző